Document ID: /fineweb-2-swissfilter-quality_10-filterrobots/filtered/01326.jsonl.gz/3

Következő előadónk, Dr. Borosy András, kutató vegyész, egyesületünk titkára. Diplomáját az Eötvös Loránd Tudományegyetemen szerezte, majd ott is doktorált fizikai kémiából. 35 éve foglalkozik a matematikai modellezés alkalmazásával a kémiai kutatásban.
Az előadás témájával kapcsolatos forradalom a 20. század közepén indult, és új fogalmi valamint matematikai eszközöket adott az ok-okozati összefüggések leírására. A statisztika több változó közötti kapcsolatok elemzése körül forog. Hagyományosan ezeket a kapcsolatokat korrelációk, asszociációk írják le kauzális összefüggések nélkül. Az ok-okozati modellek megpróbálják kiterjeszteni ezt a keretet, amelyben az egyik változó változása egy másik változását okozza. Az ok-okozati modellezés változók közötti kauzális összefüggések azonosításának és megértésének folyamata.
A tudományos kutatás számos területén, beleértve a gyógyszerfejlesztést, a járványtant, a közgazdaságtant, a politológiát és a pszichológiát is, a kauzális összefüggések megállapítása elengedhetetlen a beavatkozások hatásainak megértéséhez. Az ok-okozati következtetések a bekövetkező változások kimenetelének pontosabb előrejelzésében is segítenek, ami különösen hasznos lehet a kísérletek tervezésében, a döntéshozatalban, terjedelmes adatok (big data) feldolgozásában és a gépi tanulás (mesterséges intelligencia) alkalmazásában. Minden tagunkat szeretettel várjuk!